钦定古今图书集成/方舆汇编/职方典/第1215卷 > 《潭州到在谢表》朱熹
## 钦定古今图书集成/方舆汇编/职方典/第1215卷 > 《潭州到在谢表》朱熹

臣熹顿首上言，“衰病卧家，不堪驱使。误恩分阃，重玷
选抡。虽屡控于恳辞，顾曲勤于褒谕。宠荣实异，感愳
难胜。亟扶曳以就涂，己支持而视事。伏念臣迂疏末
学，灾患馀生，得陪香火之班，岂复冠绅之念？海滨牧
养，尚愧强颜；岭表蕃宣，幸蒙反汗。岂期巨屏，犹拜明
纶。昔独避礼乐之华，今专展诗书之试。况学兼岳麓”，
修明远肖于前贤；而壤带洞庭，镇抚近烦于元老。俾
承二任，孰称万分？岂惟冒辞远就近之嫌，抑恐为知
人安民之累。虽欲量能而易地，自知无力以回天。勉
见吏民，具宣威德。陛下文明出治，仁孝保邦，谓臣有
讨古之勤，以臣怀泽物之志，假之师帅之职，责以治
教之功。臣敢不仰佩训辞，俯殚学力？虽驰驱靡及，唯
知趋事之诚。或黾勉不前，愿遂归田之念。预陈悃愊，
终望矜怜。